./data/phi1351/phi005/phi1351.phi005.perseus-lat1.xml
Cornelius Tacitus
atque illa simulationum nescia, cum propter discumberet, non vultu aut sermone flecti, nullos attingere cibos, donec advertit Tiberius, forte an quia audiverat; idque quo acrius experiretur, poma, ut erant adposita, laudans nurui sua manu tradidit  aucta ex eo suspicio Agrippinae et intacta ore servis tramisit  nec tamen Tiberii vox coram secuta, sed obversus ad matrem non mirum ait si quid severius in eam statuisset a qua veneficii insimularetur  inde rumor parari exitium neque id imperatorem palam audere, secretum ad perpetrandum quaeri